དེ་ནས་གཙང་རབ་གསལ།གཡོ་དགེ་འབྱུང༌།དམར་ཤཱཀྱ་མུ་ནེ་གསུམ་གྱིས་འདུལ་མངོན་སོགས་ཀྱི་དཔེ་ཆ་དྲེལ་ཁལ་གཅིག་བཀལ་ནས།ཉིན་ཡིབ་མཚན་འགྲོས་ཀྱིས་བྲོས་ནས་མངའ་རིས་སྟོད་དུ་སླེབས།དེར་ཡང་སྡོད་མ་ནུས་པར་བྱང་ལམ་བརྒྱུད་ཧོར་ཡུལ་ཏུ་བྱོན་ནས།དགེ་བསྙེན་ཤཱཀྱ་ཤེས་རབ་ལ་བརྟེན་ཏེ་རེ་ཞིག་བཞུགས་ཀྱང་སྐད་མི་འདྲ་བས་བསྟན་པ་སྤེལ་མ་ནུས་ལ།དེ་ནས་སླར་མདོ་སྨད་དུ་ཕེབས་ནས་རྨ་ཆུ་དང་ཉེ་བའི་ས་ཆ་རྨ་ལུང་རྡོ་རྗེ་བྲག་ར་ཨན་ཆུང་གནམ་རྫོང།དན་ཏིག་ཤེལ་གྱི་ཡང་དགོན་སོགས་སུ་སྒོམ་གྱིན་བཞུགས།དེ་གསུམ་ལ་བོད་ཀྱི་མཁས་པ་མི་གསུམ་ཟེར་ཞིང་སྙན་གྲགས་བླ་རུ་འཕགས།སྐུ་གདུང་སྔར་ཟི་ལིང་དུ་བཞུགས།དེ་དག་གི་སློབ་མ་བླ་ཆེན་པོ་དགོངས་པ་རབ་གསལ་ནི།བསྟན་པའི་མེ་རོ་སྨད་ནས་གསོ་བ་པོ་ཡིན་ཞེས་སྙན་པ་དབྱར་སྐྱེས་ཀྱི་རྔ་གསང་རབ་ཏུ་ལྡིར་རོ།།